**Riigitee 1 Tallinn–Narva (E20) km 187,3–209,7 Sillamäe–Narva teelõigu eelprojektiga kavandatavate tegevuste keskkonnamõju hindamise aruande avaliku väljapaneku ja avaliku arutelu teade**

Transpordiamet teavitab **riigitee** **1 Tallinn–Narva (E20) km 187,3–209,7 Sillamäe–Narva teelõigu** eelprojektiga kavandatavate tegevuste keskkonnamõju hindamise (KMH) aruande avalikust väljapanekust ja avaliku arutelu toimumisest.

Projektieesmärgiks on riigitee 1 Tallinn–Narva (E20) km 187,3–209,7 Sillamäe–Narva teelõigu projekteerimine 2+2 ristlõikega maanteeks vastavalt Ida-Viru maakonnaplaneeringu teemaplaneeringule „E20 Jõhvi-Narva teelõigu trassikoridori täpsustamine ja Narva ümbersõidu trassikoridori määramine" (edaspidi teemaplaneering). Eelprojektiga tuleb täpsustada teemaplaneeringuga kavandatud teede ja rajatiste asukohad ja lahendused projekteeritaval lõigul, sh luua Sillamäe ja Narva linnade teedevõrguga terviklik ühendus, määrata teede ehitamiseks ja hooldamiseks vajalik teemaa ning selgitada välja ja hinnata liikuvusvajadused. Samuti tuleb projektiga tagada liikuvus erinevatele transpordiliikidele (sh jalakäijad ja jalgratturid, ühistransport, raskeveokid, transiitliiklus, põllumajandus, jms). Projekteeritav teelõik asub Ida-Viru maakonnas Narva-Jõesuu linnas ning lühikeste lõikudena Sillamäe ja Narva linnades.

Kavandatava tegevuse arendaja on Transpordiamet (aadress Valge 4, 11413 Tallinn). Kontaktisikuks eelprojekti puudutavates küsimustes on Transpordiameti projekteerimise üksuse projektijuht Rainer Kuldmaa (e-post [rainer.kuldmaa@transpordiamet.ee](mailto:rainer.kuldmaa@transpordiamet.ee), tel 5039 013).

Otsustaja on Transpordiamet (aadress: Valge 4, 11413 Tallinn). Kontaktisikuks KMH menetlust puudutavates küsimustes on Transpordiameti keskkonnakorralduse üksuse peaspetsialist Kristi Olt (e-post [kristi.olt@transpordiamet.ee](mailto:kristi.olt@transpordiamet.ee), tel 5208 169).

Keskkonnamõju hindaja on Estonian, Latvian ja Lithuanian Environment OÜ (aadress: Tõnismägi 3a-15, 10119 Tallinn). KMH juhtekspert on Toomas Pallo (KMH litsents KMH0090). Kontaktisik on Kadri Kipper-Klaas, aadress: Tõnismägi 3a-15, 10119 Tallinn, e-post kadrik@environment.ee, tel 611 7697).

KMH aruande ja eelprojektiga on võimalik tutvuda avaliku väljapaneku ajal **22.08.2024-22.09.2024** digitaalselt Transpordiameti kodulehel [www.transpordiamet.ee](http://www.transpordiamet.ee) (rubriik „Teehoid ja liikluskorraldus“ → „Keskkond“ → „Keskkonnamõju hindamise teated“).

Avaliku väljapaneku ajal saab KMH aruande kohta esitada kirjalikke ettepanekuid, küsimusi ja vastuväiteid arendajale/otsustajale (Transpordiamet, e-post [info@transpordiamet.ee](mailto:info@transpordiamet.ee)).

KMH aruande avalikud arutelu toimub **24.09.2024 algusega kell 17.30 Narva-Jõesuu linnas, Kesk tn 3, Valges saalis**.